Michael Aastrup Jensen (V), 2006-02-01:
Indledningsvis vil jeg også fra Venstres side takke forslagsstillerne af både B 47 og B 54 for deres udmærkede initiativ til, at vi endnu en gang her i Folketingssalen kan tage en vigtig debat om dyrevelfærd.
For der skal ikke være tvivl om, at det også for Venstre er et klart mål at sikre gode forhold for dyr, også under deres transport fra et sted til et andet.
I Danmark behandles og transporteres langt de fleste dyr ansvarligt, uden at dyrene lider overlast.
Men desværre er det også muligt at finde eksempler, som viser det stik modsatte.
Bl.a. har vi alle igennem pressen kunnet iagttage nogle helt uacceptable eksempler på, hvordan transport af dyr er sket på en tilfældig vognmands præmisser.
Det er eksempler, som vi naturligvis ikke skal forholde os passivt til.
Senest har regeringen og Dansk Folkeparti med aftalen om finansloven for 2006 da også sat øget fokus på dyrevelfærden i Danmark.
Her kan jeg bl.a. nævne, at det er blevet besluttet at etablere et dyrevelfærdsrejsehold, som får til opgave at styrke og ensrette kontrolindsatsen.
Rejseholdet skal bl.a. koordinere kontrolindsatsen, ligesom det skal bistå politi og anklagemyndighed i forbindelse med store dyreværnsager.
En vigtig beslutning fra aftalen om finansloven for 2006 er, at parterne bag aftalen har besluttet at indføre krav om et egenkontrolprogram for dyrevelfærd i besætninger.
Den konkrete udmøntning af initiativet skal nu drøftes nærmere med erhvervet, og på baggrund af det vil vi efterfølgende kunne afgøre, om initiativet kræver en eventuel ny lovgivning.
Når det er sagt, vil jeg meget gerne klart tilkendegive, at Venstre er meget enig i, at det kan være nødvendigt at gå de eksisterende regler efter i sømmene og på den baggrund vurdere, om det er nødvendigt eller hensigtsmæssigt at iværksætte yderligere initiativer til skærpelse af sanktionsmulighederne.
I så fald skal vi nøje overveje, hvordan en ordning konkret kan udformes, og at et eventuelt sanktionssystem også skal ses i forhold til de initiativer, der er på vej fra EU, eksempelvis den lovbestemte uddannelse af de medarbejdere, der udfører dyretransporter, som kommer som et EU-krav fra 2007.
Det er naturligvis både nærliggende og meget fristende at lægge sig i kølvandet på klippekortordningen a la færdselsloven for at hente inspiration til en såkaldt sanktionsordning vedrørende transport af dyr.
Men det er dog også væsentligt, at vi forinden nøje overvejer de rimelig vidtgående effekter, som ordningen bl.a. vil kunne få for den enkelte transportørs eksistensgrundlag.
Skal ordningen udformes således, at en overtrædelse begået af den enkelte chauffør også kommer selve transportøren til skade?
I så fald vil en ordning have langt større konsekvens for transportøren med mange ansatte end den, som kun har et lille firma, da transportører med mange ansatte principielt langt hurtigere kan risikere at få de tre klip, som resulterer i en frakendelse af retten til at transportere dyr.
Derudover kræver forslaget også en nærmere overvejelse af, hvilke overtrædelser der vil skulle indgå i ordningen.
Hvilke kriterier eller hvilke overtrædelser skal lægges til grund for, at det koster et klip i kortet?
Og skal tre klip udløse en betinget eller en ubetinget frakendelse af retten til at transportere dyr?
Taler vi om, at det kun er overtrædelse af direkte betydning for dyrenes velfærd, der skal koste et klip, sådan som forslagsstillerne af B 54 har foreslået det?
Og hvad skulle begrundelsen være for, at andre overtrædelser af dyreværnsloven i så fald ikke skulle udløse et klip?
Sagt på en anden måde: Hvor går grænsen for et klip, og hvor går grænsen for et ikkeklip?
Men dermed ikke sagt, at de mange uafklarede spørgsmål og problemstillinger er udtryk for, at en klippekortordning er nogen dårlig idé, tværtimod.
Men vi er nødt til at have et tilfredsstillende beslutningsgrundlag først, ikke mindst for at få afklaret ordningens nærmere udformning.
For så vidt angår den første del af beslutningsforslag nr. B 54, der pålægger regeringen med virkning fra den 1. april 2006 at sikre, at mindst 10 pct. af alle dyretransporter kontrolleres, således at kontrolhyppigheden kommer langt over de 220 kontroller, der blev foretaget i 2004, er Venstre meget enig med forslagsstillerne i, at der er behov for øget kontrol af dyretransporter.
Tallene fra rigspolitiet, som også fremgår af bemærkningerne til begge beslutningsforslag, over konstaterede fejl og mangler ved dyretransporter, er naturligvis helt uacceptable.
Imidlertid er det glædeligt, at rigspolitiet er kommet forslagsstillerne i forkøbet, da det allerede på nuværende tidspunkt er blevet tilkendegivet, at kontrolaktiviteten vil blive fordoblet i 2006 i forhold til 2005, som også var en fordobling i forhold til 2004.
Såfremt vi på nuværende tidspunkt griber til dobbelt handling, så har vi jo allerede på forhånd antaget, at en øget kontrolindsats ingen forebyggende indsats har.
Det vil være det samme som at give to klip for at køre over for rødt ud fra den argumentation, at det er forventeligt, at der også vil blive kørt over for rødt ved næste kryds.
Så på den baggrund og på nuværende tidspunkt kan Venstre ikke støtte de to beslutningsforslag.